khistorydata/jeongjo-sjw-relations huggingface dataset:
정조 3년
工曹參議金亮行疏曰。伏以臣於再昨年。伏蒙聖恩。許遞春官職名。臣自是以來。安意調病。而瞻望宸極。祗切感祝之私。不料玆者。伏奉敎旨。復以臣爲工曹參議兼經筵官。繼而近侍臨宣別諭。旬日之間。異恩稠疊。臣誠驚惶。靡所容措。水部雖曰閑局。固非在野之人所可虛縻。而至於經筵之職。尤是國家所以優待儒臣者。出入講筵。裨補聖學。其任至重。其責難稱。臣是何人。而可以與於斯哉。伏祝別諭辭旨。極其懇至。責勉之重。有非如臣愚賤。所敢承當者。臣於是。震悚踧踖。繼以慙恧。雖欲逃遁。而不可得也。噫。臣雖資籍門蔭。猥廁抄選之列。而自少多病失學。其所知所行。不及平人。亦遠甚。今以不似之身。處踰分之職。又以踰分之職。承非常之旨。轉輾謬誤。以至爲朝廷羞。貽遠近笑。此豈細故也哉。況臣病狀。非尋常引疾之比。所患痰癖之證。累年沈淹。日益加甚。前冬則屢至危境。今亦尙不顯減。拘攣喘促。委頓叫痛。此其意象。去死不遠。雖欲强起趨命。其路誠無由。此臣所以反復思度。雖被明敎。而不敢動者也。方今聖上好學之誠。高出百王。招致儒賢。日御法筵。都兪之盛。有足聽聞。四方之士。莫不欣聳。庶幾有彙征之美。正所謂千載一遇。而如臣蔑學。兼以病癈。牀簀㱡㱡。了無起色。其亦命之窮矣。臣之猥被恩命。爲日已久。而病思昏迷。不能治疏陳懇。今始略綴文字。付入縣道。迹涉倨野。尤增死罪。伏願聖慈。俯垂矜諒。許解臣本兼兩任。且收召命。俾職事無曠。微分獲安。不勝萬幸。答曰。省疏具悉爾懇。爾胡不念予延佇之思。每以退讓爲辭乎。予則有必欲致之誠焉。爾果回必欲辭之志否。月前史官之去。敷予心腹。以替錢帛之禮者。是豈近於一毫備敬之擧哉。見今一老先至。諸賢之次第造朝。是所日參望也。以予否德。固不敢追踵我聖祖盛際。而在爾出處行藏之義。則顧何多讓於先賢羽儀彙征之時乎。然而爾之邁邁若前。幡然無意。乃反上章辭巽。言之縷縷。於是乎企想之餘。還覺虛徐。爾雖曰有無妄之病。春煦方長。時候亦不甚冷。差待勿藥。卽起登途。於爾調疴之節。自無添損之慮。玆因疏批。復布予至意如此。爾其勿復過辭。俟少間上來。共濟國事。仍傳曰。此批答。遣史官。傳諭于工曹參議金亮行處。
정조 3년
執義兪彦鏶疏曰。伏以臣不避猥越。冒上辭本。冀蒙準許。乃於夢想之外。史官逶迤遠辱。傳宣別諭。又頒恩批。十行綸綍。辭旨隆摯。其所敎詔。無非賤臣所不當者。臣祗受伏讀。五情震駴。恭惟我聖上。盡禮致賢。與共天職。頻開法講。旁招俊乂。此政好善忘勢。將大有爲之幾。則雖古明良相遇之時。何以過此。然而旌招之命。混及於如臣至愚極陋之人。不幾近於牛驥之共牢。涇渭之渾同乎。臣一倍驚惑。愧汗沾衣。直欲鑽地以入。而不可得也。噫。臣以仕宦子弟。生長京洛。蚤事科場。未售榮祿。則本非果於忘世者。且惟得君行道。千古所難。而今以螻蟻之微賤。幸蒙不世之殊遇。苟有分寸之長。可效塵露之報。則豈不思顚倒趨命。以承我殿下虛佇之盛意。而第臣魯下之質。不足比數於人。所叨諸銜。皆是一世之極選。則以無似之身。冒非分之職。是千不近萬不當也。臣之從前力辭。抵死不得進者。正以此也。況又申之以不敢承之恩禮。旨意繾綣。視前有加。責之以幼學壯行。勉之以賁飾治化。此則自有其人。至於臣身。有何一毫彷彿哉。念臣。少而失學。老而無成。言其經術。則無一書之專工。言其行業。則無一善之可取。究其本末。特一無用之庸夫。未知聖明。何取於臣。而有此誤恩。使中外竊議。有識憂嘆也。不稱之實。自知甚明。而若嚴畏分義。黽勉出脚。以自陷於假直售僞。欺君罔上之科。則人將謂何如人耶。反復思量。決無堪承之望。寧被違傲之誅。不敢爲冒進之計也。且臣之素抱怔忡之病。自是難醫之症。有思輒發。遇事增劇。氣升痰滯。轉成關格。以是日用事爲。全不照管。惟以省事息慮。爲治病之方。委身牀席。不以平人自處。則今臣所帶風憲之職。經筵之官。國子之銜。責任至重至大。如臣癃癈者。豈可一日冒據。臣雖欲忘廉喪義。昧分貪榮。以此痼疾。決難承膺。況病祟在心。心失其職。將何以糾正風俗。又何以備待顧問。又何以誘掖章甫耶。臣病之難强。旣如此。則區區自劃。不但在於分不敢當而已。天日在上。臣豈忍慢辭飭讓。重爲欺誣也哉。日前史官之回。疾病濱死。只以數語。草草仰對。宜卽冒入文字。申暴危懇。而未能自力。以致曠日。尤增死罪。伏乞天地父母。察臣所辭。亶出肝膈。臣之本兼諸職。竝賜鐫改。仍收召命。得以安伏田里。畢此餘生。不勝幸甚。答曰。省疏具悉爾懇。予之敦召於爾者。凡今幾遭。而巽章輒隨。遐志益固。此皆予誠淺之致。而爾之所以如此者。亦無過乎。噫。世道泮渙。國事岌嶪。其有望於山林之士者。不啻如渴。如爾世祿之臣。但遂退藏之志。莫念進思之義。則更何須乎。前後之批。已罄悉矣。猶後申申。實不以虛禮待爾也。爾其念予此意。卽起幡然。是所望也。仍傳曰。此批答。遣史官。傳諭于司憲府執義兪彦鏶處。
정조 3년
司諫呂善亨疏曰。伏以臣屢玷臺地。無所報效。尋常愧負。如負大何。亞諫新除。又下意外。在臣分義。固當竭蹶趨承。而第伏念向來憲臣之疏。有以討賊不誠。論斥前後臺臣。則臣亦論斥中一人也。噫。彼諸賊之尙逭王章。莫非臣等誠意淺薄。未回天聽之致。人言之來。臣方愧訟之不暇。其何敢抗顔冒進。重犯無恥之科哉。召牌之下。短章自列。伏乞聖明。亟削臣職。以警具僚。以謝人言焉。仍伏念近日以來。儒賢造朝。義理益闡。臺言日進。聽納如流。崇儒之德。奬直之度。於休盛矣。而獨於懲討之論。終靳允兪之音。逆如鄭妻而尙今偃息於城闉之下。凶如龜柱而尙今假貸於覆載之間。相福之元惡而罪止放逐。瑩集之凶肚而未施當律。合論三司。只傳古紙。不允二字。已成例批。上下相持。四年于玆。此何國法。此何朝體。嗚呼。聖學高明。卓越古今。常於公私恩法之辨。靡不精微痛快。而惟於擧國合辭之批。未免私掩恩勝之歸。臣竊爲之慨然也。王法未伸。天討不行。故朝綱由是而不肅。國勢由是而不振。亂臣賊子。無所懲畏。而國家之虞憂。無時可已。思之及此。寧不寒心。伏願殿下。特加三思。亟賜一允。千萬幸甚。答曰。省疏具悉。所陳當留意矣。
정조 3년
校理金憙。修撰李儒慶等箚曰。卽伏見再明動駕時刻。則以寅時磨鍊矣。夫徐待東方之明。整駕而安行。固是古人之言。而況今朝暮異候。曉氣猶冷。則旣非愼節宣之方也。隊仗夙戒。輦路難淸。則尤非嚴宿衛之道也。且念晷刻方長。程道不遠。稍待出日之際。以爲動駕之時。猶可以往還有餘矣。該曹磨鍊。雖是循例。而臣等適有愚見。敢此略陳。惟聖明特賜採納。亟令該曹。更定吉時焉。取進止。答曰。省箚具悉。所陳是矣。陵行出宮時刻。更令該曹擇入。
정조 3년
己亥二月初七日。兼春秋張顯慶。兵曹啓目。陽城縣監洪復浩。上番騎兵。以兒弱定送。事之可駭。莫此爲甚。該邑守令。從重推考事。因本曹啓允下矣。洪復浩照律。杖八十收贖。公罪施行何如啓。傳曰。功減一等爲良如敎。
정조 3년
義禁府。徐宅修議處啓目。傳曰。付過放送爲良如敎。
정조 3년
義禁府啓目。前助泥萬戶劉德漢。松田失火。瞞報株數事。因黃海水使狀啓。令攸司。稟處矣。問目內辭緣。泛稱遲晩。刑推得情何如啓。傳曰。除刑推。以草記議處照律爲良如敎。
정조 3년
義禁府啓目。司鑰金繼洪。內試射頒賞時。已受之賞。奪取更頒。咫尺帳殿。欺罔之罪。旣已綻露。有從重科治之命矣。嚴問之下。泛稱遲晩。刑推得情何如啓。傳曰。旣有輕重之敎。分揀放送爲良如敎。
정조 3년
義禁府啓目。都摠府都事宋應休。騎兵點考時。兒弱不察事。因傳敎。拿問矣。所當請刑是乎矣。依先朝受敎。議處何如啓。傳曰。分揀放送爲良如敎。
정조 3년
義禁府。金樂禧照律。笞五十收贖。解見任。別敍私罪啓目。傳曰。付過放送爲良如敎。
정조 3년
義禁府啓目。永平前縣令洪進浩。抱川金孝大獄案三檢。實因具違格式事。令該府。拿處矣。傳旨內辭緣。泛稱遲晩。所當請刑是乎矣。喪人勿爲請刑。旣有先朝受敎。議處何如啓。傳曰。意在飭勵。渠是喪人。特爲分揀放送爲良如敎。
정조 3년
左邊捕盜廳啓目。御實僞造罪人金龍河李龜大朴二尙孟龍三等。移送秋曹。依律勘斷啓。傳曰。依允。
정조 3년
己亥二月初七日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖體。若何。寢睡之節。比昨。若何。而積氣加減。亦若何。上曰。今日穩睡。而積氣亦少勝矣。上曰。惠慶宮進服。一戔錢重人蔘粟米飮一貼。煎入。出榻敎上曰。宣傳官李弘遠之尙不上來。甚可駭。臨此幸行。尤豈成說乎。國榮曰。弘遠。以洪州營將。未及交符而然云矣。命退。諸臣遂退出。
정조 3년
己亥二月初七日巳時。上御誠正閣。同副承旨入侍時。同副承旨宋煥億。假注書徐鼎修。記事官徐龍輔鄭東浚。以次進伏訖。上命煥億。讀奏公事訖。上曰。近有所愼。故儒賢未得召見矣。京第何間當移入乎。煥億曰。數日後。當移入矣。命退。諸臣以次退出。
정조 3년
己亥二月初七日申時。上御熙政堂。使臣入侍時。副使尹坊。書狀官鄭宇淳。行左承旨鄭民始。假注書李信祜。記事官金勉柱鄭東浚。以次進伏訖。上曰。卿等出疆。無撓往返。而正使。獨於中途奄逝。極可慘然矣。坊曰。同往獨歸。其慘然。豈忍盡達哉。其病初不至大段。而不善藥治。以至於此境矣。上曰。醫官。何不落留看病。而隨卿同爲復命乎。中路捨棄而來。甚可駭矣。因命書傳敎曰。萬里銜命。中途奄逝。殊甚惻傷也。隱卒之典。該道似當按例擧行。而河恩君夫人處。存問等事。竝依海興慶興君例。令該曹存問。喪柩所經諸道。另加助恤事。分付該道道臣。上曰。彼中有何事乎。坊曰。得聞甚難。全未知之。而但聞明年。將巡江南云矣。上曰。彼中年事。如何。坊曰。瀋陽爲上。遼東次之。山海關則大歉。而民不遑遑矣。上曰。何故如此。宇淳曰。賦稅甚輕。故民不怨咨而然矣。上曰。卿等留館幾日乎。坊曰。留三十日矣。上曰。非問安使。而以謝恩使入去。彼意以爲如何。坊曰。彼云朝鮮感皇帝之恩。而有此專价謝恩之擧。若不引接而送還。則不成道理。其所接待。甚款曲矣。命退。諸臣遂退出。
정조 3년
己亥二月初七日二更。上御誠正閣。坐直承旨。持公事入侍時。左副承旨李義弼。同副承旨宋煥億。假注書徐鼎修。記事官金勉柱鄭東浚。以次進伏訖。上命義弼煥億。以次讀奏公事訖。命書傳敎曰。旣無一字書啓。而又與副使復命。此等無據之類。刋汰不足惜。卒河恩君隨往御醫。汰去。命退。諸臣以次退出。
정조 3년
行都承旨洪國榮宿衛所直。行左承旨鄭民始齋直。右承旨徐有防齋宿。左副承旨李義弼齋直。右副承旨柳義養齋宿。同副承旨宋煥億齋宿。注書李兢淵奉命在外一員未差。假注書李信祜藥院直徐鼎修仕直。事變假注書權中憲仕。
정조 3년
傳于李義弼曰。前應敎鄭志儉敘用。仍任閣職。自本閣牌招。使之同爲隨駕。
정조 3년
吏曹口傳政事。以鄭志儉爲奎章閣直閣單付。
정조 3년
兵曹口傳政事。以嚴思晩高益擎洪彦喆爲副司直。
정조 3년
尹載命奉命在外代。以權中憲爲事變假注書。
정조 3년
李義弼啓曰。諸玉堂有稟達事。來詣請對矣。傳曰。入侍。
정조 3년
傳于鄭民始曰。政官牌招開政。
정조 3년
傳于徐有防曰。當侵晨動駕。而政官尙不入來。催促。
정조 3년
有政。吏批。判書鄭尙淳進。參判徐浩修進。參議李義翊進。左副承旨李義弼進。以金魯鎭爲大司憲。徐有隣爲刑曹參判。沈念祖爲刑曹參議。洪樂性爲漢城判尹。鄭昌聖爲漢城左尹。李普行爲漢城右尹。李重祜爲判義禁。曺命楫爲金川郡守。姜文煥爲持平。內侍敎官洪絲浩宋煥程。兼執義鄭宇淳。以上減下。綾城尉具敏和單付。駕後李炡一折衝。今加嘉善。瑞蔥臺內侍射。片箭二中加資事。承傳。
정조 3년
兵批。判書李徽之病。參判徐有慶入直進。參議李謙煥病。參知洪樂彬病。同副承旨宋煥億進。以柳鎭恒爲副護軍。洪樂性爲副司直。李禾爲副司果。
정조 3년
傳于鄭民始曰。御將旣命奪符。拿處後從當勘律。出代事。卽爲分付。
정조 3년
備邊司遷望。以李敬懋爲御營大將。
정조 3년
傳于徐有防曰。左右捕將旣命拿處。見職毛將焉傅。出代事。分付兵曹。
정조 3년
兵曹口傳政事。以李柱國爲左邊捕盜大將。
정조 3년
以兵曹草記。傳于徐有防曰。李漢膺敍用。
정조 3년
鄭民始。以禁衛營言啓曰。今二月初九日。元陵幸行時。各處入直。依節目。本營則千摠申㬚。騎士將李邦城。哨官宋光祿李再復。敎鍊官李東建。騎士二十五人。工匠牙兵三十名。露梁牙兵十名。兼別破陣二名。率領入直。火藥庫則哨官邊義邦。別破陣八名。兼別破陣四名。率領守直。南別營則哨官高道成。別騎衛二人。露梁牙兵十名。率領守直之意。敢啓。傳曰。知道。
정조 3년
又以守御廳言啓曰。今此幸行時。各營諸色標下餘軍。量宜作隊。將官領率。留待入直本營事。自兵曹。節目啓下矣。本廳中軍李漢昌。以陪從隨駕。故以右別將黃仁煐。姑爲兼察。別破陣四十名。標下軍四十名。量宜作隊。領率將官。今月初八日申時量。依例留營入直之意。敢啓。傳曰。知道。
정조 3년
又以扈衛廳別將。以留都大臣領敦寧府事鄭存謙意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 3년
柳義養。以義禁府言啓曰。時囚罪人劉德漢。除刑推。以草記議處照律事。判下矣。身爲鎭將。不能蕫飭。奸民山直。互相不同。致有偸斫禁松。夤緣失火之事。而株數論報之際。又不免差錯。事之寒心。莫此爲甚。以此照律罪。取考律文。則大明律不應爲條有曰。凡不應得爲而爲之事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。劉德漢。杖八十收贖。奪告身三等。放送。何如。傳曰。允。如有功議則減等。
정조 3년
又以義禁府言啓曰。時囚罪人劉德漢。杖八十收贖。奪告身三等。放送事草記。批旨內。加有功議。則減等事。啓下矣。劉德漢父萬裕。揚武原從功臣云。功減一等。杖七十收贖。奪告身二等。放送之意。敢啓。傳曰。知道。
정조 3년
宋煥億。以刑曹言啓曰。弓房司鑰禁府公事判付。刑曹依此一體擧行事。命下矣。弓房司鑰林興壽。依下敎放送之意。敢啓。傳曰。知道。
정조 3년
鄭民始。以左邊捕盜廳言啓曰。去夜初更五點。武藝別監李宗植。以白衣犯夜被捉。姑爲拘留。罷齋後。依更數治罪之意。敢啓。傳曰。與無端犯夜有異。分揀。
정조 3년
柳義養。以左邊捕盜廳言啓曰。依傳敎。巫女空中房七月。好救房阿只連。局少房七月。北狄洞房多福等肆名。捉囚之意。敢啓。傳曰。知道。
정조 3년
又以右邊捕盜廳言啓曰。依傳敎。巫女好救房順德。白丁房貴禮。三神房再今。三神房順德。處女房福禮等五名。捉囚之意。敢啓。傳曰。知道。
정조 3년
行都承旨洪國榮。行左承旨鄭民始。右承旨徐有防。左副承旨李義弼。右副承旨柳義養。同副承旨宋煥億等。伏以今日三司之所懷。又何爲而下不允之批也。噫。討君讎誅國賊。實是天之經地之義。而儻或少忽於此。人不得爲人。國不得爲國。此所以滿廷臣僚之苦口力爭。準請乃已者也。而殿下亦嘗痛知諸賊之覆載難容。每於疏啓之批。或以留意爲敎。或以商量爲敎。若將兪允之音。朝暮且下。而一日二日。汔至四載。輒以不允二字。一例靳持。使亂賊假息。彝倫墜地。此何事也。此何擧也。我殿下向日之所留意者。其將何時而夬施。向日之所商量者。其將何日而夬斷乎。若此不已。又拖過了時日。則國勢無止泊之時。憂虞無可已之日。言念及此。寧不懍然。臣等職在近密。益不勝憂憤抑塞。又此冒陳。伏乞聖明。亟允三司之請。夬洩神人之憤焉。答曰。已諭於初啓矣。
정조 3년
己亥二月初八日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服。一錢重人蔘粟米飮一貼。煎入。出榻敎國榮曰。雨意如此。而動駕在明。若不開霽。則甚悶矣。上曰。春雨甚冷。豈明亦不霽乎。卯時出宮。則還宮易致夜深。以平明爲三嚴。則好耶。國榮曰。天明時出宮。則回鑾似不至於夜深矣。上曰。臨此幸行。李弘遠之尙不交符者。豈不可駭乎。國榮曰。弘遠已於昨日上來。而聞其委折。則不甚遲滯矣。上曰。中間事勢旣然。則今始上來。不是異事也。仍命退。諸臣遂退出。
정조 3년
己亥二月初八日申時。上御誠正閣。都承旨入侍時。行都承旨洪國榮。假注書李信祜。記事官徐龍輔鄭東浚。以次進伏訖。上曰。雨勢終日如此。明日。似難動駕矣。國榮曰。當觀今夜。而如不開霽。則甚可悶矣。上曰。左承旨江華留守同副承旨入侍。出榻敎行左承旨鄭民始。江華留守李鎭衡。同副承旨宋煥億。進伏。上曰。儒賢疏語。嚴峻矣。民始曰。然矣。上曰。壇儀收議。果不善爲之。儒賢之疏。烏得已乎。國榮曰。泮中事。亦不成說矣。庶流序齒之當否。連以齋任之自削。尙不回啓云。豈有如許事體乎。上曰。甚駭然矣。齋任誰也。煥億曰。宋獻圭矣。上曰。疏批雖未下。儒賢當祗迎乎。國榮曰。似然矣。命退。諸臣遂退出。
정조 3년
己亥二月初八日初更。上御誠正閣。諸玉堂請對入侍時。左副承旨李義弼。校理金憙。副校理李泰永南鶴聞。副修撰沈煥之。假注書徐鼎修。記事官金勉柱鄭東浚。以次進伏訖。上曰。右承旨入侍。右承旨徐有防進伏。上曰。諸玉堂。有何所懷而請對乎。憙泰永鶴聞煥之曰。臣等竊有所萬萬駭憤者。敢此仰達矣。凡係凶逆之類。孰非痛心切齒者。而至若再昨年巫女之變。實是千古所無之妖逆也。至今思之。骨靑而肉顫。雖無朝家禁令。固當殄絶其種。使不得容跡於城闉之內。而況此前後朝禁。旣甚嚴截。則其在擧行之道。尤何敢一毫慢忽。而今日筵中。因臺臣所奏。使之搜捕。則半日之內所捉。至於十人之多。以此推之。厥類之潛伏閭里者。又不知幾十數也。爲法官者。若於平日。苟能嚴加搜禁。則豈有如是之理乎。紀綱如此。其將國不可以爲國。事之寒心。已無可言。而至於李國賢。則身爲將臣。又兼譏捕之任。而渠之別陪。率畜巫女。肆然無忌。所謂別陪。無異奴僕。則豈敢曰不知。而任其所爲。不曾禁斷。尤豈不萬萬駭痛。臣等謂刑曹。漢城府堂上及左右捕將。一竝拿問嚴勘。而李國賢則特爲重繩。斷不可已也。上曰。依爲之。漢城府堂上。其不能勘飭。致使許多妖巫。偃處城闉。暫時所捉。至於十人之多。烏得免重律。而旣捉大巫。猶賢乎已。罷職。至若秋堂事。非徒不能糾飭。其毆打府隷。曲護妖巫之曹隷。決笞先放者。尤極駭然。當該刑曹堂上。爲先下義禁府推考。他堂。一竝削職。李國賢事。不勝痛駭。亦爲姑先拿問定罪。左捕將李邦一。一體拿處。可也。出擧條命玉堂先退。上曰。陵幸出宮時刻。更令該曹。推擇以入。出榻敎命退。諸臣以次退出。
정조 3년
行都承旨洪國榮宿衛所直。行左承旨鄭民始齋宿。右承旨徐有防齋宿。左副承旨李義弼齋宿。右副承旨柳義養齋直。同副承旨宋煥億齋直。注書李兢淵奉命在外一員未差。假注書李信祜藥院直徐鼎修仕直。事變假注書權中憲仕。
정조 3년
傳于徐有防曰。車仗將啓。大雨通宵。道路之難。便姑勿論。軍兵百官之沾濕顚仆。勢所必至。此時動駕。大非爲民之意。令日陵行。退定於明日。許多支供之民弊。一日爲悶。而亦不可無權宜之道。該房知悉。
정조 3년
傳于柳義養曰。奉常提調入侍。
정조 3년
傳于鄭民始曰。謁陵旣命退定於明日。各陵祭物。必多已熟設者。若或仍用於明日。是豈致精之意乎。果品外祭物。皆令新備之意。則付太常。太常提調。先爲馳詣。看檢擧行。
정조 3년
傳于柳義養曰。騎馬四匹立之。宣傳官二員待令。
정조 3년
傳于李義弼曰。禮房承旨入侍。
정조 3년
傳于柳義養曰。京畿監司來待。
정조 3년
柳義養啓曰。京畿監司鄭一祥。依下敎來待矣。傳曰。入侍。
정조 3년
傳于柳義養曰。漢城府堂上。旣已從輕處分。前捕將李邦一所坐。與李國賢有異。罷職放送。
정조 3년
傳于宋煥億曰。以各務差使員。各陵分站官。各樣進排官。待令人姓名。書入。
정조 3년
以御營大將摠察。何以爲之啓辭。傳于鄭民始曰。禁將兼領。
정조 3년
柳義養啓曰。御營大將。以禁將兼領事。命下矣。禁衛大將洪國榮。卽爲牌招。傳授命召。何如。傳曰。允。
정조 3년
備忘記。右捕將未差代。咸春君李昌運爲捕將。
정조 3년
傳于柳義養曰。右捕將李昌運。卽爲牌招。傳授命召。仍傳大將牌傳令牌。兼察左捕將。
정조 3년
宋煥億啓曰。明日陵幸時。漢城府堂上。當爲導駕。新除授判尹洪樂性。左尹鄭昌聖。右尹李普行。竝卽牌招。何如。傳曰。允。
정조 3년
又啓曰。漢城判尹洪樂性。牌不進推考傳旨。今方捧入矣。明日陵幸時。導駕不可不備。而如是違牌。不爲出肅。事甚未安。更卽牌招。何如。傳曰。允。
정조 3년
鄭民始。以兵曹言啓曰。今此幸行時。巡將監軍。以初九日受點人員。初十日至仍察之意。敢啓。傳曰。知道。
정조 3년
又以扈衛廳別將。以留都大臣領敦寧府事鄭存謙意啓曰。今二月初十日。元陵幸行敎是時。依下敎。率領扈衛軍官軍士。初嚴前。結陣扈衛之意。敢啓。傳曰。知道。
정조 3년
柳義養。以訓鍊都監言啓曰。今日陵幸。退定於明日事。命下矣。建陽銅龍兩門。西營入直禁衛軍兵及東營入直御營軍兵。以都監軍兵。今已替代。仍爲入直。而還宮後。待宿衛所令箭。替代之意。敢啓。傳曰。知道。
정조 3년
又以禁衛營言啓曰。今日陵幸。退定於明日事。命下矣。建陽銅龍兩門及西營入直軍兵。旣已訓鍊都監軍兵替代。仍爲入直。還宮後。還爲替直事。以宿衛所令箭擧行。而外營各處入直。一體仍直之意。敢啓。傳曰。知道。
정조 3년
又以御營廳言啓曰。今日陵幸。退定於明日事。命下矣。東營入直軍兵。旣已訓鍊都監軍兵替代。仍爲入直。還宮後。還爲替直事。待宿衛所令箭。擧行之意。敢啓。傳曰。知道。
정조 3년
鄭民始。以守禦廳言啓曰。陵行日子。退定於明日事。命下矣。本廳標下餘軍。量宜作隊。將官領率。明日初嚴前。依例更爲留營入直之意。敢啓。傳曰。知道。
정조 3년
己亥二月初九日辰時。上御誠正閣。都承旨入侍時。行都承旨洪國榮。假注書李信祜。記事官徐龍輔鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服。一錢重人蔘粟米飮一貼。煎入。出榻敎上曰。昨日李國賢處分。得無過中之慮否。國榮曰。如此然後。始可懲畏矣。上曰。已退定於明日。而臨日退之。似如何矣。國榮曰。如此雨中。百官軍兵。何以衝泥陪扈乎。退行之命。實爲得當矣。上曰。穆陵健元陵。旣是同岡。當爲展拜。而其他局內諸陵。只當分遣奉審矣。國榮曰。今日動駕退行之命。實爲群下。而軍兵之卽已解嚴。尤是軫恤之盛意也。上曰。陵行旣退定。雨勢不止。雖一日之間。沾濕可悶。諸營軍已解嚴。而守禦廳斥候及伏兵軍。姑爲解送。趁夕待令事。卽爲分付。出傳敎上曰。今番元陵親祭。而各陵攝行祭文。當親製以下。禮房知悉。出傳敎仍命退。諸臣遂退出。
정조 3년
己亥二月初九日辰時。上御誠正閣。禮房承旨入侍時。左副承旨李義弼。假注書徐鼎修。記事官金勉柱鄭東浚。以次進伏訖。上命義弼。書元陵親祭文。健元陵穆陵祭文訖。命退。諸臣以次退出。
정조 3년
己亥二月初九日巳時。上御誠正閣。京畿監司入侍時。京畿監司鄭一祥。同副承旨宋煥億。假注書徐鼎修。以次進伏訖。上曰。都承旨入侍。出榻敎都承旨洪國榮進伏。上曰。望雨之餘。得此大霔。誠爲多幸。而雨勢如此。故今日擧動。退以明日。列邑民人之來待。想多貽弊之端。是甚可悶。何以則有一分除弊之道乎。一祥曰。朝家。旣以儲置米會減。故各邑進排。皆以雇軍擧行。而元無民人來待之事矣。上曰。然則植炬等軍。亦非鄕民乎。一祥曰。此亦以雇人及官人待令矣。上曰。雨後橋梁。必多壞傷矣。一祥曰。臣於今朝摘奸。則間有壞傷處。故方令隨毁隨補矣。上曰。橋梁木。亦爲徵出於民間乎。一祥曰。此亦會減。故初不徵索於民。而至於道路。則不可不修治矣。上曰。如甚泥濘。則欲以駕橋作行。治道一節。亦爲略略擧行。俾勿貽弊。可也。國榮曰。各邑進排。旣以雇軍擧行。則別無民人貽弊之端。而聞傳語軍。皆是楊州軍云。裹糧遠來。冒雨滯留。亦甚矜憫。今若量宜減遣。則亦庶爲除弊之一端矣。上曰。然則此亦減之。好矣。命書傳敎曰。今聞畿伯所奏。陵幸時。許多進排之物。以儲置米會減之故。自各邑。雇人擧行。而列邑民人。初無來待之事云。然則與初料有異。雖甚多幸。其中傳語軍九十餘名。聞是楊州之軍。而雨中沾濕。殊極矜憫。今番則動駕退定一日。宜有除弊之擧。外方傳語除之。軍人使卽解送。問安中使。各殿則一倂除之。只承旨問安一次。大殿中使問安一次擧行。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐直。同副承旨宋煥億坐。注書李兢淵藥院直一員未差。假注書徐鼎修仕直。事變假注書權中憲仕。
정조 3년
大駕元陵入齋室後。政院玉堂藥房。口傳問安。答曰。知道。
정조 3년
元陵親祭罷後。仍詣健元陵穆陵。奉審後。入大次。政院玉堂藥房。口傳問安。答曰。知道。
정조 3년
王大妃殿惠慶宮。遣承旨問安。答曰。知道
정조 3년
傳于鄭民始曰。百官揷羽。
정조 3년
傳于宋煥億曰。京畿監司。各務差使員。竝入侍。
정조 3년
傳于柳義養曰。今日記過人。竝蕩滌。
정조 3년
傳于李義弼曰。侵夜還宮。明日朝廷以下。翌日問安。勿爲之。
정조 3년
己亥二月初十日卯時。上詣元陵。擧動入侍時。行都承旨洪國榮。左承旨鄭民始。右承旨徐有防。左副承旨李義弼。右副承旨柳義養。同副承旨宋煥億。記事官李兢淵。假注書徐鼎修。記事官李信祜鄭東浚。以次侍立訖。上具戎服。乘輿出萬安門。至仁政門外。降輿乘轎。出敦化門至興仁門外。上曰。駕轎馬步品。全不成樣。極爲駭然。轎馬更爲待令事。分付。民始曰。莫重御乘轎馬。不善待令。致有飭敎。事極駭然。司僕僉正宋載德。爲先記過。何如。上曰。依。上至遞馬所。降轎乘馬。至晝停所。上曰。京畿監司與各務差使員。還宮時。晝停所待令。出駕前下敎至元陵洞口下馬所。上下馬。乘輿入齋室。上曰。右承旨。顯陵崇陵。右副承旨徽陵。同副承旨惠陵。奉審以來。出駕前下敎少頃。上具翼善冠黲袍。出齋室。乘輿詣元陵紅箭門外。降輿入就展謁位。北向立。宗親文武百官。俱以淺淡服。分東西列立於紅箭門外。上四拜。在位者皆四拜。上仍詣陵上。次詣丁字閣碑閣。奉審訖。還小次。左通禮。跪啓請行禮。上出小次。詣盥洗位盥洗。仍詣丁字閣。陞自東階。就板位。西向立。引儀。分引陪享官入就位。贊禮啓請四拜。上四拜。在位者皆四拜。上詣神座前。北向跪。贊禮啓請三上香。上三上香。贊禮啓請執爵獻爵。上執爵獻爵。仍少退跪。大祝。進讀祝文訖。上降復位。亞獻官終獻官。以次行禮訖。贊禮啓請四拜。上四拜。仍詣望燎位。大祝奉祝板。燎於坎。贊禮啓禮畢。上仍詣辭陵位。左通禮啓請四拜。上四拜。在位者皆同。上還至紅箭門外。乘輿詣健元陵。至紅箭門外。降輿入就展謁位。左通禮。啓請四拜。上四拜。陪從百官在位者。皆四拜。上詣陵上。次詣丁字閣碑閣。奉審訖。仍詣穆陵。上曰。侍衛。旣命待令於穆陵前路。則不善擧行。若是亂雜。事甚駭然矣。兵曹判書李徽之推考。出駕前下敎上至穆陵紅箭門外。降輿入就展謁位。左通禮。啓請四拜。上四拜。陪從百官在位者。亦四拜。上仍詣陵上。次詣丁字閣碑閣。奉審訖。還至紅箭門外。乘輿還齋室。鼓三嚴。左通禮。跪啓外辦。上還具戎服。出齋室。乘輿至降輿所。降輿乘馬。上曰。自陵洞口至興仁門。捧上言。出駕前下敎上還至晝停所。下馬入幄次。上曰。京畿監司。與各務差使員入侍。京畿監司鄭一祥。廣州府尹李明中。水原府使金光默。楊州牧使嚴璹。坡州牧使柳鎭夏。高陽郡守李趾光。平丘察訪吳允儉。以次進伏。上曰。今番陵幸。無民邑貽弊之事乎。一祥曰。別無弊端矣。上曰。守令進前。明中等。進前俯伏。上曰。各邑進排之際。不至民間貽弊乎。明中等曰自朝家。旣有儲置米會減之例。故各邑進排。皆以雇軍待令。而初無民人貽弊之端矣。上曰。目今春窮方甚。麥登尙遠。蔀屋殘民。能不至流離捐瘠之患否。明中等曰。春窮雖甚。而麥農有豊登之望。故民情賴此晏然。而亦無捐瘠之患矣。上曰。守令中如有所懷。皆爲陳達。可也。璹曰。本州之弊。軍丁爲甚。今承下詢。敢此仰達矣。先朝戊辰。八道良役實摠刊布時。以此數外。無敢加定一名之意。御製序文。申飭至嚴。而守禦廳京標下保人及別破陣名色。刊冊外所增加者。今至百數十人之多。此不可不依本數減定矣。本州以守禦廳管下。名係守禦軍者。皆免戶役。以此有田土有根着之民。謀避戶役。擧皆投屬守禦廳。而軍額已滿。無可付屬。故稱以子侄。待年軍入錄者。亦至於一百三四十人。鄕軍之錄於待年軍。尤是法外。前守禦使時。屢次論報請罷。而諉以行之已久。終不聽施。此爲可悶。且各宮房置得一片柴場。則所稱山直。或至十餘名。或定屢十名。統以計之。亦至數百名。而所謂山直。所居絶遠。名曰山直。而不知柴場之所在者。極多。事甚孟浪。宮房每稱判下公事。而事係宮房。不得文移往復。其間虛實眞僞。無以詳知。此亦可悶。故仰達矣。上曰。守廳事在所當革之事。分付該廳。速除此弊後狀聞。宮房事。本道臣。旣承筵敎。亦爲査實狀聞。俾有蘇弊之擧。可也。出擧條上謂一祥曰。宮房山直事。極涉無謂。卿其各別査覈。趁卽登聞。以爲釐革之地。可也。上曰。他守令中。亦有所懷。次第陳達。可也。明中等曰。臣等別無所懷矣。命畿伯與各務差使員。先爲退出。上出幄次。乘駕轎。至興仁門內。上曰。武藝別監。以傳命事。乘走馬入去矣。禁軍別將。卽於陣前。結縛拘留云。聞甚驚駭。使之詳問委折。則以其乘馬突進之故。至於拘縛云。事之駭妄。莫此爲甚。莫重奉命。焉敢肆然拘縛。致使傳命。至於許久遲滯乎。若曰。未知其奉命云爾。則此亦大不成說矣。武藝別監。旣乘走馬。則其奉命可知。設或有未信之端。亦何不卽先稟聞。以待處分。而徑自結縛乎。且傳命之時急與否。有未可知。則尤何敢過時拘留。使之無限稽滯乎。龍虎營軍校中。結縛別監者。爲先自中營。一倂拿致。究問其委折。可也。民始曰。禁軍別將事。極爲駭妄矣。上曰。此則大關紀律。不可尋常處之矣。仍命駐駕。上曰。禁軍別將具以謙。拿入。上曰。奉命何等重大。而身爲武將。焉敢肆然拘縛。無少顧憚乎。以謙曰。臣初未知其奉命而然矣。上曰。若非傳命。則武藝別監。豈乘走馬乎。親問之下。一辭漫漶。尤極放恣矣。仍命決棍三度後拿出。駕至敦化門外。上曰。今夜弛禁。出駕前下敎上入敦化門。至協陽門外。降轎乘輿還內。諸臣以次退出。
정조 3년
傳于柳義養曰。內吹兼內吹等。考例施賞。龍虎營御營廳御前吹打手。亦爲考例施賞後。草記事。分付兵曹及各營門。
정조 3년
李義弼啓曰。今此上言七十四張內。四十六張。以猥濫拔去。二十八張。分下各該司次。入啓之意。敢啓。傳曰。知道。
정조 3년
兵曹口傳政事。李漢昌爲禁軍別將。
정조 3년
備邊司薦望。以徐有大爲統制使。
정조 3년
李義弼。以弘文館言啓曰。本館下番副修撰臣沈煥之。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 3년
鄭民始。以都摠府言啓曰。副摠管吳載純。以同知實錄事。實錄廳晝仕出去之意。敢啓。傳曰。知道。
정조 3년
李義弼。以實錄廳郞廳。以摠裁官意啓曰。行兵曹判書李徽之。纂修處所。別爲開局於雲觀事。命下矣。時政記移奉吉日。令日官推擇。則今月十二日爲吉云。以此日移奉之意。敢啓。傳曰。知道。
정조 3년
傳于柳義養曰。今番陵行時。健元陵穆陵元陵。守僕及軍。元陵親祭時。事知守僕。亦考例施賞事。分付該曹。
정조 3년
柳義養。以兵曹言啓曰。依下敎。昨日動駕時。禁軍陣待令將校軍兵等處。奉命武藝別監結縛委折。及將校軍兵中逃躱與否。被捉中不爲干涉之類。或爲棍問。或爲嚴査。則別將所待令敎鍊官六人內。張信厚。駕前吹打手次知待令王道源。先爲被捉而放還。金見行後厢禁軍。差官金義淳。以大旗手次知。陣頭先行。故相去稍遠。被捉差晩云。而實狀果如所告。李廷駿。以旗鼓手次知相換擧行事。往來之際。被捉。崔廷喆。別監本陣執捉擧例事。往來宿衛所之際。被捉。渠等所告。不可取信。決棍嚴問。則以初無逃避。一向發明。堂上軍官五人內。金鎰煥。先厢禁軍差官。被捉。王道平。以二內假將交替後。被捉。金相取。在於別將之後。被捉。而實狀果如所告。方處寬韓弘道。以兼別將劃出事。往來之際。被捉云。故爲先棍問。所告如前。牢子前排牌頭車福寬所告內。前排頭局稍遠。出去別監。不能推尋。故同往捉給七名。渠亦被捉。而二名被捉於宿衛所。巡令手貫耳。令箭手林道興朴昌裕。以其騎馬故。別監初不捉去矣。至本陣排立處。被促於紅令旗手。而初無一名逃躱之事。發明。巡令手前排牌頭尹慶得所告內。隊下軍十一名內七名。被捉於別監。三名。被捉於宿衛所。而其中朴興良。因別將之令。結縛別監。尹慶得扶執別監。而許集李大元。以待年軍充數隨去矣。果爲逃隱。而卽爲執捉。事極可駭。故爲先棍問。而不可無從重科治之道。大旗手十八名。則以騎馬奉旗在於稍遠處。初無一名逃躱。而盡爲被捉。別將書員二名。或隨別將。或隨兼別將。而俱爲被捉。渠等所告。有難盡信。詳覈其時事實。則敎鍊官李廷駿崔廷喆。堂上軍官方處寬韓弘道等。雖緣事勢之如此。亦不無遲滯之罪。其在飭後之道。事當嚴棍懲礪。結縛別監巡令手朴興良。扶執別監巡令手尹慶得。事當重棍除案。而逃隱待年軍許集李大元等。亦不可不另加嚴懲。一倂重棍除案。其餘各人等。似無更問之端。何以爲之。敢啓。傳曰。知道。竝分輕重處之。
정조 3년
又以兵曹言啓曰。龍虎營將校軍兵治罪事。草記分輕重處之事。命下矣。依傳敎。敎鍊官李廷駿崔廷喆。堂上軍官方處寬韓弘道。決棍各十度。巡令手朴興良尹慶得。待年軍許集李大元。決棍各二十度後。竝爲除案之意。敢啓。傳曰。知道。
정조 3년
鄭民治。以濬川司言啓曰。本司都廳李壽鵬。御營廳千摠瓜滿改差。其代以御營廳千摠李漢五差下。使之察任。何如。傳曰。允。
정조 3년
宋煥億。以賑恤廳言啓曰。因傳敎。各部未婚十人。各木二匹錢五兩式。依例上下之意。敢啓。傳曰。知道。
정조 3년
柳義養。以義禁府言啓曰。初檢官抱川前縣監韓謇。拿問處之事。傳旨啓下矣。韓謇時在洪忠道公山地云。依例發遣府羅將。拿來。何如。傳曰。待待命拿囚。
정조 3년
戶曹參判宋德相疏曰。伏以臣庸陋無狀。分甘丘壑。殿下不知臣不肖。經年敦召。恩禮曠絶。每提先故。臣感隕罔極。他不暇顧。冒沒趨命。出入前席。亦已數月矣。學術麤疎。才智淺短。使之談經義。則懵無所知。與之論治道。則憒不足聽。第念眷遇難孤。分義是懼。不忍便訣。尙今遲徊。此非臣始料攸及。至於籌司之命。參決機務。責任甚重。是豈臣所可堪承也哉。前後章奏。輒申控免。而兪音終閟。一向虛帶。司坐賓對。連事懸頉。臣心惶蹙。有不須言。而亦豈朝家循名責實之政也。況臣於嚮者。妄論皇壇禮樂。此實出於盡皇朝崇報之道。贊聖上繼述之美。區區此心。斷斷無他。而事係祀典。亦難輕擧。則正合廣詢博訪。商確可否。務歸至當。而及夫諸臣收議之出也。或有依違之論。文以藉重之見。隱暎糢糊。使人莫知其故。臣言果不可。則直斥之。可也。又何其太欠別白也。無乃以臣忝在徵召之列。不欲傷聖明買骨之盛意。只以不平之意。帶得於言外而然耶。苟然則又何其疲劣也。臣固付之一哂。而爲殿下朝廷風習。亦不能無慨惜者也。雖使臣冒昧。周旋於訏謨之地。其出言也。奇怪迂闊。不過如是而止。適足爲機笑之資。顧安有毫分裨益之可論哉。且伏聞文廟大享之日。多有欠敬之事云。夫冠童齊參。不害爲尊師之歸。而升階而戲。倚門而踞。傍卓而窺者。俱係大駭異大驚怪之事也。安有士習如此。而國能爲國者乎。臣誠達宵無寐。無以爲辭也。臣不敢以職事自居。言其責則乃師儒也。將事之班。月講之會。雖以病故。未克進參。而其不能矯變之罪。亦無所逃矣。噫。矜式卿士。導誨縫掖。實非如臣老物所可爲也。惟聖明。亟遞臣本兼諸任。以安賤分焉。且臣向進袖箚。蓋做先賢已例。言固無取。誠則可見。敢望殿下。留作燕閒之覽。施諸事爲之間者也。從今以後。倘有一二事採取。臣雖退處田野。與有榮幸。誠萬萬矣。更乞聖明留神焉。答曰。省疏具悉卿懇。以予淺薄之誠禮。致卿于朝。世道之責。講學之益。專靠於卿。眞所謂一言契合。庶幾有爲者也。卿之乞解本兼。何其過也。至於朝廷風習。士子道理。皆是予自反歉愧處。卿則何有。所辭云云。亦何不諒小子冀望責成之心。而有此縷縷之語耶。從近入處京第。以補不逮。以濟時艱焉。向日卿袖箚。機務之暇。不厭看回。無非爲治之大本要務也。予雖寡昧。豈不留意。以副卿憂國愛君之誠也。仍傳曰。此批答。遣史官傳諭于儒賢處。
정조 3년
己亥二月十一日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。昨日動駕。侵夜還內。勞攘之餘。聖體。若何。上曰。一樣。而昨日以駕轎往來。故別無所損矣。上曰。昨日禁軍別將事。萬萬駭然矣。國榮曰。誠極駭然。而似是沖騃所致矣。上曰。昨日記過者。一竝分揀。而司僕馬之不善調習。誠可駭也。國榮曰。昨日事。極爲驚駭矣。上曰。統制使。誰可爲之乎。國榮曰。姑未知何人可合。而近來亞將乏人。誠悶矣。上曰。刑判之就理。已至多日矣。國榮曰。然矣。正卿之多日滯囚。可悶也。上曰。惠慶宮進服。一錢重人蔘粟米飮一貼。煎入。出榻敎上命退。諸臣以次出。
정조 3년
己未二月十一日未時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。近來國綱。可謂寒心。以昨日具以謙事言之。萬萬駭然云者。猶屬慰藉之語。然此由於沖騃之致。苟欲深罪。其律如何。禁軍別將具以謙汰去。此後亞將望。姑勿備擬。以待其人事之成就事。分付。各營及兵曹。上曰。傳命別監結縛委折。自兵曹。究問於龍虎營校卒後。當卽草記。而尙無皁白。何也。注書。出問於該營敎鍊官。可也。賤臣。承命出來。問於龍虎營敎鍊官後。還入奏曰。臣承命出問於待令敎鍊官。則渠以闕下待令之故。本營事。未得詳知云矣。上曰。名以敎鍊官。每當下詢。輒曰不知者。極爲駭然矣。上曰。龍虎營待令敎鍊官。令攸司科治。出榻敎命書傳敎曰。今日禁府開坐。在囚罪人。捧供以聞。又命書傳敎曰。正卿捧供。有特敎然後。乃可擧行。而就理多日。特從輕典。刑曹判書鄭好仁。削職放送。又命書傳敎曰。刑判則猶以區別之意。付之無知妄作。雖已處分。至於李國賢事。今日若有國法。其可乍囚旋放乎。且事理不輕。不可尋常捧供。今日開坐時。嚴問口招。別白捧供以聞。命退。諸臣以次退出。
정조 3년
行都承旨洪國榮宿衛所直。左承旨徐有防坐直。右承旨李義弼坐。左副承旨柳義養坐直。右副承旨柳戇未肅拜。同副承旨金亮行在外。注書李兢淵藥院直一員未差。假注書徐鼎修仕直。事變假注書權中憲仕。
정조 3년
柳義養。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 3년
柳戇。以宿衛所言啓曰。今日中日日次矣。本所所管入直部將守門將禁軍扈衛軍官武藝別監及內外營入直軍兵等。待標信下。發令箭。分送試所之意。敢啓。傳曰。知道。
정조 3년
傳于李義弼曰。右承旨入待。
정조 3년
以慶尙監司李在簡狀啓。傳于柳義養曰。草記稟處。
정조 3년
承旨前望單子入之。柳戇金亮行落點。
정조 3년
傳于徐有防曰。左副承旨入侍。
정조 3년
以捕廳供辭。傳于柳戇曰。在囚巫女。旣已決杖究問。逐出鄕外。其餘神祀諸人。皆是無識愚氓。特從寬典。勿爲捉問事。分付。
정조 3년
備忘記。傳于柳義養曰。明禮宮稤宮。趙德壽。司鑰除授。
정조 3년
柳戇。以都摠府言啓曰。副摠管吳載純。以同知實錄事。實錄廳晝仕出去之意。敢啓。傳曰。知道。
정조 3년
柳義養。以成均館官員。以同知館事意啓曰。今日朝食堂。居齋儒生等。有捲堂之擧。而行大司成李衍祥。今方陳章到院。在待勘中。不得勸入云。故臣馳詣泮宮。招致諸生。問其捲堂之由。則諸生等。書進所懷。以爲伏以臣等。忝居首善之地。而全昧禮儀之節。恒切愧恧之忱矣。今於大享之日。有欠敬之端。以致賢師引咎之章。至勤聖上自反之敎。文廟祀享。何等肅敬。而有此禮貌之失措。則臣等之罪。至此大矣。臣等旣不能仰體聖明導率之化。又不能導承賢師誘掖之意。以至於此。臣等聚首知愧。措躬無地。不敢晏然入堂云。臣以聖廟空堂。事體極爲未安之意。縷縷開諭。多般勸入。而諸生等。終不回聽。無意還入。何以爲之。敢啓。傳曰。更爲勸入。
정조 3년
又以備邊司言啓曰。以慶尙監司李在簡。還穀加分。賑穀加劃狀啓。草記稟處事。命下矣。諸道設賑邑加分。不待狀請。已有特敎處分。而若以本道言之。設賑外餘邑。只是十餘邑。有難酌定其分數。隨其緩急。量宜加分事。分付。至於賑穀。初劃給七萬石。不過爲六七等所用云。則今此五萬石之加請。勢不可減數。各樣賑穀中。依請更許。俾無穀物不足。一民捐瘠之患。若其賑後餘穀。亦令還錄狀聞之意。一體分付。何如。傳曰。知道。
정조 3년
又以承文院官員。以都提調意啓曰。院寫字官前銜金光澤趙元魯彭得大洪泰運李垣朴希聖洪鼎運彭履大。陞實代。穎習全致淳玄喜烈李觀心金來玉全取淳朴東燧安景行李世恩。依例陞補。付軍職冠帶常仕。學生李師伋韓相健金仲孫趙寅澤尹舜復吳載憲洪興孫趙繼澤。筆才頗有成就之望。屬于本院隷習。使之鍊業。何如。傳曰。允。
정조 3년
又以兵曹言啓曰。新除授慶尙左兵虞候李潤謙。承重祖母。今年八十歲。法不當遠離赴任。呈狀乞遞。虞候之親年。七十五歲以上者。許遞其任。已有其例。改差。何如。傳曰。允。
정조 3년
柳戇。以禁衛營言啓曰。依傳敎。本營兼內吹三十名等處。木綿各二疋。依例施賞之意。敢啓。傳曰。知道。
정조 3년
柳義養。以御營廳言啓曰。依傳敎。本廳兼內吹三十名及御前吹打手三十七名等處。本綿各二疋。依例施賞之意。敢啓。傳曰。知道。
정조 3년
柳戇。以義禁府言啓曰。罪人吳道鈺。另加嚴刑後。前日所配之島。勿限年定配事。承傳啓下矣。吳道鈺已準三次之刑。全羅道靈巖郡楸子島。勿限年定配。而以承傳內辭意。具罪目。依例發遣府羅將。押送配所之意。敢啓。傳曰。知道。
정조 3년
又以刑曹言啓曰。昨日還宮時。江界居民金殷建。白活於衛外。而取考其原情。則數十年內。本邑民人。過半逃散。莫重邊上。難以守防。把守軍役。毋論鄕族。一從戶名爲之事矣。此雖關係民瘼。旣非四件內事。而有此肆然白活之擧。誠極痛駭。依法典。原情勿施。自臣曹。考律嚴處。何如。傳曰。雖非四件事。旣曰民瘼云。原情不可循例捧入。厥漢。亦不可直施當律。原供辭。自本曹。直爲議處以聞。呼訴人。則姑爲保放。可也。
정조 3년
又以左右捕盜廳言啓曰。依傳敎。罪人巫女七月阿只連七月多福順德貴禮再今順德福禮等。九名。逐出鄕外之意。敢啓。傳曰。知道。
정조 3년
大司成李衍祥疏曰。伏以臣。卽見儒賢疏本。則論向日文廟大享時。事多欠敬。士習之驚駭。而以不能矯變。引以自咎。臣於是。惶愧悚蹙。無所容措。近來士習固多可駭。而至於大享之日。臣旣入庭將事。不能詳察董正。致使儒賢。有此自引之章。以兼銜而初未參享。猶尙如此。臣之職忝主管。又嘗周旋於籩䇺之禮者。其罪當如何也。將欲露章自列。仰請重勘。此際忽聞齋儒捲堂之報。宜卽馳詣勸入。而其所引義。臣與諸生。實無差殊。不敢抗顔冒進。忙陳短章。略暴危懇。伏乞聖明。亟賜處分。治臣不能導率之罪。以幸公私。不勝大願。答曰。省疏具悉。卿其勿辭行公。
정조 3년
己亥二月十二日。兼春秋張顯慶。義禁府啓目。前御營大將李國賢。身爲捕將。別陪之率畜巫女。不曾禁斷事。因玉堂所懷。有拿處之命矣。嚴問之下。泛稱遲晩。依先朝受敎。議處何如啓。傳曰。其爲罪犯。不在於知與不知是置。知固爲罔赦之罪是乃。不知亦是不明不畏之甚是如乎。不可輕易酌放。從重勘律次。議處爲良如敎。
정조 3년
刑曹啓目。率畜巫女人李春芳。巫女春德。威喝部隷罪人成輝等。竝刑推嚴問。冒禁神祀人方必奉朴召史。竝嚴刑究問。稟處何如啓。傳曰。愚氓之冒禁神祀。雖甚痛駭是乃。今番段置復從寬典。姑勿推問爲遣。已囚各人。分揀放送。此後乙良。依此知悉。春德更招。雖有吐實。除非士夫中庶有班名者及事理不輕者外。不必一一推問。俾無擾亂民間之弊爲旀。巫女春德段。不畏法令。恣意行事於城內。萬萬駭悖兺除良。符同曹隷。毆打禁吏之事。莫非罔赦更良。嚴刑究問爲乎矣。其神祀幾處。祈禱誰人等。地名姓名。箇箇嚴刑。期於輸情爲旀。李春芳成輝段。其在懲礪之道。不可輕放。自本曹。考律嚴加勘處後。草記爲良如敎。
정조 3년
義禁府啓目。前刑曹正郞李宜白。前漢城主簿李宜耆。身爲法官。不能束下。至有南部捉巫時。威喝部屬之擧。此而不飭。後弊難防。事因臺臣所懷。有先汰後拿之命矣。嚴問之下。泛稱遲晩。竝刑推得情何如啓。傳曰。漢城前主簿李宜耆段。其視刑曹。初不摘發之罪是隱則。猶有相準之道是遣。刑曹前正郞李宜白段。亦如渠供。堂上之事。非可移罪於郞廳是如乎。兩郞廳。竝以公罪議處爲旀。旣已拿處。而亦知事狀。其在綜核之道。合有輕重之別。汰去乙良分揀事。分付該曹爲良如敎。
정조 3년
義禁府啓目。醴泉前郡守鄭東藎。居官不法之罪。旣爲御史狀論。不可不嚴覈事。有拿處之命矣。嚴問之下。泛稱遲晩。刑推得情何如啓。傳曰。繡啓囚供。若是相反兺不喩。以渠分疏之說。亦難準信。令本道臣。親執詳査狀聞後。議處爲良如敎。
정조 3년
己亥二月十二日辰時。上御誠正閣。都承旨入待時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。李漢昌。入於統制使之望。其履歷可合乎。國榮曰。資歷可合云矣。上曰。李漢泰。何如。國榮曰。爲人可用矣。上曰。履歷。何如。國榮曰。已經摠管矣。上命讀刑曹公事。國榮曰。捕廳所囚巫女之屬。亦使之從速決放。似好矣。上曰。從當下敎矣。國榮曰。慶尙監司狀請加分。而嶺南民事。一時爲急。次對有難等待。使之草記稟處。似好矣。上曰。將下敎矣。上曰。惠慶宮進服。一錢重人蔘粟米飮一貼。煎入。出榻敎上命退。諸臣以次出。
정조 3년
己亥二月十二日巳時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。向因貶目。有査問之命矣。觀此本兵使啓本。所謂兒童哨。卽他道他鎭所無之名色。而稱以習操時假作倭軍。以十四歲以上。至十歲者。亦多充籍。必求編髮未及上髻者作哨。果由襲舊承僇之弊云。當初起疑査問之意。儘不爽矣。何聞之晩也。朝家之立法如是。而朝家反禁外邑之黃口充籍者。設法設禁。豈非大是相左者乎。當所劃卽釐革之事。此啓本。下廟堂稟處。他道則雖於貶目不書。而此等不正名色作隊之軍。難保其必無。觀於日前楊牧所奏。守廳子姪軍事役之充頉。與此雖有間焉。名之不正。一也。此乃近比之一端。倂令廟堂。釐弊之道。使之一體稟處。又命書傳敎曰。左承旨同副承旨許遞。又命書傳敎曰。承旨前望單子。入之。又命書傳敎曰。新除授承旨。倂待下批。牌招察任。命退。諸臣以次退出。
정조 3년
己亥二月十二日初更。上御誠正閣。左副承旨入侍時。左副承旨柳義養。假注書徐鼎修。記事官李信祜鄭東浚。以次進伏訖。上命義養。讀奏公事訖。命書傳敎曰。新除授同副承旨金亮行。使之斯速乘馹上來事。下諭。命退。諸臣以次退出。
정조 3년
行都承旨洪國榮宿衛所直。左承旨徐有防坐。右承旨李義弼坐直。左副承旨柳義養坐直。右副承旨柳戇坐。同副承旨金亮行在外。注書李兢淵藥院直一員未差。假注書徐鼎修仕直。事變假注書權中憲仕。
정조 3년
傳于洪國榮曰。都承旨入待。
정조 3년
傳于柳義養曰。左副承旨入侍。
정조 3년
備忘記。今下弓矢。魚有澗僉使金三興處。給送。
정조 3년
以刑曹供辭。傳于柳義養曰。姑從三令五申之意。巫女外。在囚諸人。一竝放送。
정조 3년
傳于李義弼曰。明日食後入來事。遣史官。傳諭于儒賢處。
정조 3년
傳于李義弼曰。坐直承旨入侍。
정조 3년
傳于李義弼曰。儒賢省掃往來時。給由馬。
정조 3년
李義弼。以禮曹言啓曰。今二月十五日。貞敬夫人李氏遷葬出柩時。惠慶宮望哭儀註。直爲書入惠慶宮之意。敢啓。傳曰。知道。
정조 3년
柳義養。以刑曹言啓曰。因禁府啓辭。窮兇極惡。萬剮猶輕。大逆不道罪人甘丁夫尹得臣。庶三寸叔大孫。全羅道光陽縣。流三千里緣坐安置。令刑曹。押送事。命下矣。罪人大孫。以極逆至親。藏蹤匿跡。晏然隨行於備局使令之役。而終至自本司摘發之境。究厥情狀。萬萬兇獰。有不可循例發配。故連加嚴訊。已施三次之刑。卽爲押送配所之意。敢啓。傳曰。知道。
정조 3년
柳義養。以刑曹言啓曰。姑從三令五申之意。巫女外在囚諸人。一倂放送事。命下矣。依傳敎。巫女外。在囚諸人。金濟讓金尙信李成大崔光才等。竝卽放送之意。敢啓。傳曰。知道。
정조 3년
柳義養。以禮曹言啓曰。在外儒臣處。亦令遣禮官。問議後稟處事。命下矣。依聖敎。發遣本曹郞廳。問議于在外儒臣處。則工曹參議金亮行。以爲皇壇祀典。禮重事大。而樂章佾舞諸節。蓋多未遑之典矣。今此儒臣釐正之箚。具有考據。恐無異議。而顧臣愚陋昧禮。無以仰對明問。不勝悚蹙之至云。執義兪彦鏶。以爲臣疾病沈篤。昏不省事。不意此際。以皇壇祀典問議事。禮官下臨。驚懍悚惕。不知所措。今此儒臣釐正之請。儘有援據。如臣謏聞寡識者。何敢與議於莫重典禮乎。前後詢問之下。一未得仰對。虛辱王人。罪合萬殞。惟伏地隕越而已云。掌令金鍾厚。以爲臣素不嫺禮。尤昧昧於王朝典章。況此義起非常之禮。何敢妄有論對。而第儒臣箚陳。旣有據依。在外諸議。亦無異見。臣豈有他說哉。惟祭服一事。臣竊思之。凡服玄上纁下。禮也。而皇朝祭服之用靑。未知別有何據。然臣曾見輕國大典。祭服用靑綃衣。正與皇朝禮同。今之用黑。豈靑之深而近黑歟。抑後來改靑爲黑歟。是未敢知也。惟在聖明。博考而審處之耳云。在外儒臣之意如此。上裁。何如。傳曰。待儒賢造朝。當有下敎矣。
정조 3년
傳于李義弼曰。此批答。遣史官。傳諭于儒賢處。
정조 3년
戶曹參判宋德相疏曰。伏以日昨史官。傳宣聖批。其所以慰諭而假借之者。至矣盡矣。臣誠惶隕感激。不知攸措也。第念昨日太學諸生之捲堂。國子長官之乞免。皆緣臣妄言。有此光景。蓋臣不量愚陋。信古獨行。出言直率。動輒寡合。若此不已。其終免爲累聖鑑。而僨朝政也。難矣。此臣之所大懼者也。抑臣竊有切迫情悃。敢此冒陳焉。臣賦命奇釁。早失怙恃。終天之痛。無地可洩。居在松楸。朝夕瞻依。時節展掃。哀省奠酹。未死之前。只有此事。而一入脩門。霜露替序。夢寐之間。精魂屢還。宿草離披。狐兎成蹊。覺來無睹。何以爲懷。伏乞聖慈。諒臣哀懇。許臣時月之暇。俾伸至情。不勝幸甚。且臣孤露之後。得與二兄相依爲命。不幸二兄俱亡。伯兄葬山。訾毁多端。今將移葬他地。此在死者。有溝舊厝新之變。而在生人。亦爲重値永訣之際。則人事悲愴。無過於此矣。同氣之親。在世惟臣。而適此造朝。無由往見。情理抑塞。有不可堪。今蒙天地父母。垂諒許田。則臣不以歸省先塋。仍得撫哭兄柩矣。其爲感戴洪私。當如何哉。緣臣私悃。煩瀆至此。犯分僭義。罪當萬死。臣無任屛營祈懇之至。答曰。省疏具悉卿懇。卿雖暫爲還鄕。予心之悵望。無以爲喩。然卿之情理。亦云悲矣。特賜往來之暇。卿須卽爲省掃。斯速造朝。無使予多日企待。
정조 3년
己亥二月十三日。兼春秋張顯慶。義禁府。李國賢議處啓目。傳曰。依允。
정조 3년
義禁府。李宜白李宜耆等議處啓目。傳曰。依允。
정조 3년
己亥二月十三日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。訓將以濬川堂上。方入來矣。上曰。都監中旬。何日爲之云乎。國榮曰。再明日爲之云矣。上曰。皇壇儀節。多有掣肘者。以迎送神曲言之。其所云明明我祖。佑我子孫等句。似當改之矣。國榮曰。然矣。上曰。祭服則黑色。亦是靑之深者。不必改之耶。國榮曰。靑黑。似當通用矣。上命書公事判付。上曰。惠慶宮進服。一錢重人蔘粟米飮一貼。煎入。出榻敎上命退。諸臣以次出。
정조 3년
己亥二月十三日申時。上御誠正閣。左副承旨入侍時。左副承旨柳義養。假注書徐鼎修。記事官李信祜鄭東浚。以次進伏訖。上命義養。讀奏公事訖。上曰。皇壇祭禮三條之外。壇墠制度。考諸古禮。亦不無違式處。此亦不可不商確釐正。承旨所見。亦以爲何如耶。義養曰。聖敎誠然矣。壇墠制度。果多未備。因此釐改。則豈不爲盛擧乎。命退。諸臣以次退出。
정조 3년
己亥二月十三日酉時。上御誠正閣。坐直承旨入侍時。左副承旨柳義養。假注書徐鼎修。記事官李信祜鄭東浚。以次進伏訖。上命義養。讀奏公事訖。以禮曹在外儒臣收議草記。命書傳敎曰。待儒賢造朝。當爲下敎矣。命退。諸臣以次退出。
정조 3년
行都承旨洪國榮宿衛所直。左承旨徐有防坐。右承旨李義弼坐直。左副承旨柳義養坐直。右副承旨柳戇坐。同副承旨金亮行在外。注書李兢淵式暇一員未差。假注書徐鼎修仕直。事變假注書權中憲仕。
정조 3년
柳義養啓曰。大司憲金魯鎭。執義兪彦鏶。掌令金鍾厚在外。掌令洪明浩。持平宋樂姜文煥牌招未下。今日以監察茶時之意。敢啓。傳曰。知道。
정조 3년
傳于柳戇曰。右副承旨入侍。
정조 3년
傳于李義弼曰。儒賢入侍。
정조 3년
又傳于曰。禮房承旨。馳詣宗廟永寧殿景慕宮。奉審後。祭物祭器祭井看審。諸執事進排官。摘奸以來。
정조 3년
傳于柳義養曰。待敎徐龍輔。馳詣弘陵。奉審摘奸以來。
정조 3년
傳于李義弼曰。長生殿退件棺材一部。奉朝賀家輸送。
정조 3년
柳義養。以弘文館言啓曰。以張傘一款。有博考已例。草記稟處之命矣。臣等謹取可考文蹟。廣加搜閱。則張傘之法。元無可據之例。雖以大明會典朝會條觀之。只有文武官許服雨衣。各執雨具之文。而至於雨傘。則初無擧論者矣。臣等見識魯莾。考證不博。前代之史。國朝之典。終未得可徵之蹟。不勝惶悚之至。惟在聖上。更加博詢而裁定焉。敢啓。傳曰。知道。博考之命。不徒張傘一款。竝與呵導之制而考出也。蓋呵引之式。明載卄代全史。豈曰無可證之跡乎。至於張傘之式。予亦未見於前代文獻。而呵導旣定。則張傘自當視此爲準矣。職在稽古。未能廣考。而有此草記。殊甚未安。此草記勿施。更卽博考以聞。
정조 3년
柳義養。以義禁府言啓曰。時囚罪人李國賢。杖八十收贖。告身盡行追奪。徒二年定配事。照律公事判付內。議減一等。朴喜成。杖一百收贖。告身盡行追奪。徒三年定配事。照律公事判付內。依允啓下矣。李國賢議減一等。杖七十收贖。告身盡行追奪。洪忠道稷山縣成歡驛。徒一年半定配。朴喜成。杖一百收贖。告身盡行追奪。江原道鐵原府豐田驛徒三年定配。而以議啓內辭意。具罪目。依例發遣府書吏羅將。押送于各其配所。何如。傳曰。允。李國賢之照律判付。不爲分揀者。意在施法。而觀其旁照不以實之律文。不但不襯着。究其本罪。忽於君讎國賊。罪固有矣。與知而故犯有異。名係武將。則竄配之律。亦不容輕施。特從寬貸之典。旁照律。則分揀。就本律中。議減一等。可也。
정조 3년
柳義養。以義禁府言啓曰。時囚罪人李國賢。杖七十收贖。告身盡行追奪。洪忠道稷山縣成歡驛。徒一年半定配事。草記批旨內。特從寬貸之典。傍照律則分揀。取本文中議減一等事。啓下矣。取考律文。則大明律不應爲條。有曰不應得爲而爲之。事理重者杖八十。大典推斷條。有曰犯私罪杖八十。奪告身三等。犯枉法受贓外笞杖。竝收贖云矣。李國賢議減一等。杖七十收贖。奪告身二等。放送。何如。傳曰。允。
정조 3년
李義弼。以禮曹言啓曰。亞三堂。更令致愼獻議事。命下矣。參判臣頤之。以爲臣猥以顓蒙。忝居禮官。適當議禮之擧。不敢以懵昧之識。仰對於莫重之事。而若其追擧未遑之典。遵復中朝之制。愚賤之見。適與諸僚無異。未能各陳所見。伏奉判下聖旨。誨責截嚴。惶懍震越。無地自容。臣旣無知識。何敢容喙。而聖敎之下。有不敢含默。謹就甲申年諸臣獻議及大明集禮而稽之。先朝老成之臣獻議者。多以宜用八佾爲言。且先正臣權尙夏之議。以爲不用八佾之制。不免苟艱失禮。又曰不可降從諸候之禮。我國雖是侯邦。享天子之祀典。用天子之禮樂。宜無儹越之嫌。故甲申諸臣之議如此。而今者儒臣之請。明有所據。孰敢異議乎。祭服遵集禮而用靑羅。則冠服一也。冠梁亦當一遵集禮。隨品隆殺。而獨用於皇壇與通服於國內。亦宜有講定之道矣。至於樂章。謹考集禮所載迎送神。亞終獻。俱有樂章。迎送神樂章。旣遵集禮。則亞終獻樂章。一體遵用。恐不害於純用中朝之義。而釐改典章。事體至重。伏惟上裁。何如。傳曰。知道。
정조 3년
校理金憙。副校理南鶴聞。副修撰沈煥之吳大益等箚曰。伏以臣等。卽伏見儒賢請由疏批下者。以特賜往來之暇爲敎矣。儒賢之情理。旣甚懇至。聖上之允許。亦出曲諒。此與孝廟朝特許先正之歸省。前後一揆矣。臣等竊不勝欽仰感歎。而第伏念一自儒賢之造朝。三晝之講筵頻開。一堂之風雲昭融。其所裨益於聖德。協贊於治謨者。爲如何哉。而招延未幾。遽爾請暇。固知其感激隆眷。終復還朝。以體我聖上虛佇之意。而竊恐時月荏苒之間。或欠講席討論之功。此實臣等之所以爲憂者也。況且儒賢年旣躋耋。病猶未痊。倘或於道途撼頓之餘。宿症復添。無以自强。則雖欲卽還於省掃之後。豈可必乎。伏願聖明。更加深思。收還旣下之批。因其入侍。以盡勉留之道焉。取進止。答曰。省箚具悉。儒賢之請暇暫往。決知其非出於長往之計。而予心倀倀。難以爲裁。此際爾等之箚又到。盛陳勉留之意。固深嘉之。昔在孝廟朝。宋先正之請暇省墳也。館臣館儒。相繼請留。聖祖批旨。以先正之暫往旋歸。必不虛言爲敎。俄於筵中。予亦以此申諭於儒賢。儒賢之不誑予。奚間於先正之事聖祖乎。故予方企征牽之遄返也。
정조 3년
己亥二月十四日。兼春秋張顯慶。義禁府。李國賢照律杖八十。告身盡行追奪。徒二年定配。私罪啓目。傳曰。議減一等爲良如敎。
정조 3년
義禁府。李宜白李宜耆等。照律杖八十收贖。公罪啓目。傳曰。功議各減一等爲良如敎。
정조 3년
刑曹罪人朴𤩕加刑啓目。傳曰。更加嚴刑。期於得情爲良如敎。
정조 3년
刑曹罪人李千奉加刑啓目。傳曰。更加嚴刑。期於得情爲良如敎。
정조 3년
刑曹罪人白占卜加刑啓目。傳曰。更加嚴刑。期於得情爲良如敎。
정조 3년
刑曹罪人金奉鎭加刑啓目。傳曰。更加嚴刑。期於得情爲良如敎。
정조 3년
訓鍊都監單子。明日慕華館良中。左邊馬兵等中旬試才爲白臥乎事。傳曰。旣已定日。軍兵亦皆知之。雖不可退行。何必明日之近陵國忌爲之乎。後勿如是。
정조 3년
己亥二月十四日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。儒賢入來乎。國榮曰。姑未入來矣。上曰。儒賢之情理。有難强挽。不得已許由。而誠爲帳然矣。國榮曰。似當不久還來矣。上曰。皇壇儀節收議批答。有所搆出者。卿其見之。國榮曰。批旨洽好矣。上曰祭服。則勢將以黑代靑矣。國榮曰。內局事。多有釐正者。而因循至今。就以靑大竹言之。醫官輩。恣意分用。誠不成說矣。上曰。卿言是矣。若念南中民弊。則一箇竹。亦甚辛苦。而此輩則惟意濫用。此事極爲傷痛矣。國榮曰。江界人蔘之爲民弊。誠不忍言。而所謂臘劑蔘。醫官輩。亦皆分用。此亦可痛矣。上曰。內局牛黃事。亦然矣。國榮曰。此等事。不一而足矣。上曰。從長釐正。好矣。上曰。惠慶宮進服。一錢重人蔘粟米飮一貼。煎入。出榻敎上命退。諸臣以次出。
정조 3년
己亥二月十四日巳時。上御誠正閣。右副承旨入侍時。右副承旨柳戇。假注書徐鼎修。記事官李信祜鄭東浚。以次進伏訖。上命戇。讀奏公事訖。上曰。皇壇典禮之釐正。不無一二疑晦處。故方欲以此。問議於儒賢。而莫重祀典。因此具備。則豈非甚幸乎。戇曰。臣等亦嘗以祀禮之未備。竊以爲聖朝欠典。今因儒賢建白。得以煥然一新。則誠爲美事矣。上曰。壇制亦有可以損益者。故竝欲釐正。而或不無事勢之掣礙者。姑未知何以則爲好也。戇曰。當初設壇。蓋出於掃地祭天之義。而至於制度之違式處。不可不竝加釐改矣。上曰。然矣。命退。諸臣以次退出。
정조 3년
行都承旨洪國榮宿衛所直。左承旨徐有防坐。右承旨李義弼坐。左副承旨柳義養坐直。右副承旨柳戇坐直。同副承旨金亮行在外。注書李兢淵藥院直一員未差。假注書徐鼎修仕直。事變假注書權中憲仕。
정조 3년
惠慶宮擧哀後。大殿。政院玉堂藥房。口傳問安。答曰。知道。
정조 3년
惠慶宮。政院玉堂。單子問安。答曰。罔極。
정조 3년
惠慶宮。藥房口傳問安。答曰。罔極。
정조 3년
淑昌宮。政院玉堂藥房。口傳問安。答曰。知悉。
정조 3년
惠慶宮。朝廷二品以上六曹堂上奉朝賀。單子問安。答曰。罔極。